open-index/open-wikipedia-markdown huggingface dataset:
Lohjan Huoneteatteri

**Lohjan Huoneteatteri** on kuuden lohjalaisen teatteriaktiivin muodostama kollektiivi, joka tuottaa intiimejä ja omaehtoisia teatteriesityksiä vaihtuviin ympäristöihin, tiloihin ja miljöihin. Lisäksi teatteri tarjoaa yksityishenkilöille, yrityksille ja julkisille toimijoille viihdepalveluita erilaisiin tilaisuuksiin. 

Lohjan Huoneteatterin toiminta-ajatuksena on tuoda teatteri katsojien keskelle ja murtaa ajatus siitä, että näytelmiä tulisi aina esittää etäännytettynä ja loppuun asti valaistuna sekä lavastettuna. Teatterin filosofian mukaan esityksen keskiössä ovat hahmot ja teksti. Lohjan Huoneteatterilla ei ole omaa näyttämöä, vaan se esiintyy esimerkiksi paikallisissa kahviloissa, seuraintaloilla tai asiakkaidensa toimitiloissa ja kotona, sekä erilaisissa tapahtumissa.

Lohjan Huoneteatterissa on kuusi jäsentä: Minna Hakala, Marja Koski, Hannamaija Nikander, Kari Heinonen, Jaakko Kivistö ja Niko T. Mikkonen. He muodostavat myös Lohjan Huoneteatteri Ry:n jäsenistön ja hallituksen. Yhdistyksen puheenjohtajana toimii Niko Mikkonen, sihteerinä Jaakko Kivistö ja taloudenhoitajana Minna Hakala. Yhdistys ei ota uusia jäseniä, vaan toimii kuuden nykyisen jäsenensä muodostamana vahvana kollektiivina. Kaikilla Lohjan Huoneteatterin näyttelijöillä on vuosien tai osin vuosikymmenien kokemus Lohjan ja sen lähiympäristön teattereista ja harrastajateatteriryhmistä. 

## Lähteet

## Aiheesta muualla
* Lohjan Huoneteatteri
Kristillinen rauhankonferenssi

**Kristillinen rauhankonferenssi** on Prahassa 1958 perustettu Moskovasta johdettu rauhanliike, jonka tavoitteena oli olla vastavoima Kirkkojen maailmanneuvostolle. Prahan kevään jälkeen 1968 se organisoitiin uudelleen, ja sen johtoon tuli 1971 Venäjän ortodoksikirkon metropoliitta Nikodim, mutta sen uskottavuus oli mennyt.

Myös Suomen evankelis-luterilaista kirkkoa houkuteltiin siihen mukaan, mutta se nähtiin poliittisena, eikä siihen siksi menty mukaan. Liikkeen yhdysmies Suomessa oli professori Heikki Waris, joka ei kuitenkaan saanut arkkipiispa Martti Simojoelta virallista asemaa. Tosin Viron arkkipiispa Jaan Kiivit vanhempi oli raportoinut KGB:lle, että Simojoki olisi ollut myöntymässä liittymiseen. Simojoen elämäkerran kirjoittaja Juha Seppo on katsonut kuitenkin, että Kiivit on välittänyt KGB:lle sellaisen näkemyksen, jota siellä odotettiin.

Liikkeen perusti Yhdysvalloissa sodan aikana paossa ollut tšekkiläinen pappi Josef Hromádka, joka oli myös Maailman rauhanneuvoston keskustoimikunnan jäsen. Prahan kevään jälkeen hän erosi pettyneenä ja kuoli pian.

## Lähteet
Ganga Prasad

**Ganga Prasad** (s. 8. heinäkuuta 1939) on intialainen poliitikko, joka toimi Sikkimin kuvernöörinä vuosina 2018–2023. Aikaisemmin hän oli Intian kansanpuolueen edustaja Biharin osavaltiopolitiikassa 18 vuotta. Liikemiehenä ennen poliittista uraansa työskennellyt Prasad liittyi Bharatiya Jana Sangh -puolueeseen vuonna 1967.

Prasad aloitti vuonna 2017 Meghalayan kuvernöörinä. Toimiessaan virassa hän sai osakseen kritiikkiä pitäessään puheensa osavaltion taloudesta hindiksi eikä englanniksi. Opposition mielestä Prasadin kielivalinta oli Intian kansanpuolueelle tavallista hindin suosimista paikallisten kielten kustannuksella. Prasad vastasi kritiikkiin, että hän on käyttänyt hindiä Meghalayassa useasti eikä kukaan ole asiasta valittanut aikaisemmin. Hän myös totesi, että hindiä tulisi käyttää maanlaajuisena yhdistävänä kielenä. 

Prasad toimii hindunationalistisesta Rashtriya Swayamsevak Sanghista innoituksen saaneen *Dadhichi Dehdaan Samiti* -kansalaisjärjestön puheenjohtajana. Hän on myös Arya Samaj -uudistusliikkeen johtaja Biharissa. 

Prasadilla on kolme poikaa, joista yksi toimii poliitikkona.

## Lähteet

## Aiheesta muualla
Marionin piirikunta (Indiana)

**Marionin piirikunta** () on Yhdysvaltojen Indianan osavaltiossa sijaitseva piirikunta. Sen väkiluku oli 954&nbsp;670 vuonna 2017 ja sen pinta-ala on 1&nbsp;043,8 neliökilometriä. Piirikunnan hallintokeskus Indianapolis on myös sen suurin kaupunki. Indianapolisin kaupungin ja Marionin piirikunnan hallinnot on yhdistetty, ja piirikunta onkin ns. yhdistetty kaupunki-piirikunta (). Tätä yhdistettyä hallintoa kutsutaan paikallisesti nimellä Unigov.

Piirikunta perustettiin 1. huhtikuuta 1822 ja se sai nimensä Francis Marionilta.

## Asukkaat
Piirikunnan asukkaista 55,3 prosenttia on valkoisia, 27,3 prosenttia mustia ja 10,5 prosenttia latinalaisamerikkalaisia. 92,9 prosenttia asukkaista on Yhdysvaltain kansalaisia. Piirikunnan väestön keski-ikä on 34,4 vuotta.

## Kuvia piirikunnasta

Tiedosto:City-County Building, Indianapolis, Indiana.jpg|Piirikunnan virastotalo.
Tiedosto:Indianapolis-1872528.jpg|Indianapolisin keskustaa.


## Lähteet
### Viitteet

## Aiheesta muualla
Alina Ibragimova

**Alina Ibragimova** MBE (s. 28. syyskuuta 1985 Polevskoi, Neuvostoliitto) on venäläissyntyinen viulisti. Hän saavutti laajaa suosiota jo teini-iässään ja on toiminut erityisen näkyvästi kamarimusiikin esittäjänä.

Ibragimova syntyi muusikkovanhemmille. Hän aloitti viulunsoiton 4-vuotiaana, aloitti jo seuraavana vuonna opiskelun Moskovassa Gnesin-musiikkiakatemiassa ja esiintyi vuosi tämän jälkeen Bolšoi-teatterin orkesterin kanssa. Hänen isänsä sai vuonna 1996 paikan Lontoon sinfoniaorkesterin ensimmäisenä kontrabasistina, ja samaan aikaan hänen äitinsä aloitti opettamisen Jehudi Menuhin -koulussa, jossa Alina aloitti opiskelun. Hän pääsi esittämään Nicola Benedettin kanssa Johann Sebastian Bachin kaksoisviulukonserton (d-molli, BWV 1043) Jehudi Menuhinin johdolla ja soitti pian osan teoksesta tämän hautajaisissa. 

Ibragimova jatkoi opintojaan Guildhall School of Music and Dramassa ja sitten Royal College of Musicissa. Hän sai yksityisopetusta Christian Tetzlaffilta. 2000-luvun alussa hän voitti useita kansainvälisiä kilpailuja. Vuonna 2005 hän soitti viulua Kremerata Baltica -orkesterin kanssa ja johti sitä Wolfgang Amadeus Mozartin konserttoesityksessä. Hänet valittiin BBC:n "New Generation Artistiksi" vuosiksi 2005–2007, ja tästä lähtien häntä on kuultu laajasti solistina ja kamarimuusikkona. Hän on esittänyt konserttoja useiden suurten brittiläisten ja ulkomaisten orkesterien kanssa. Hän on myös ollut aktiivinen pianisti Cédric Tiberghienin kanssa muodostamassaan duossa. Hän esitti tulkintansa kaikista Ludwig van Beethovenin viulusonaateista Wigmore Hallissa ja on lisäksi esiintynyt muissa merkittävissä paikoissa, kuten Wienin Musikvereinissa, Carnegie Hallissa ja Brysselin Palais des beaux-arts de Bruxellesissa. Kapellimestareita, joiden kanssa Ibragimova on tehnyt yhteistyötä, ovat olleet muiden muassa Bernard Haitink, John Eliot Gardiner, Valeri Gergijev, Paavo Järvi, Yannick Nézet-Séguin, Vladimir Jurowski, Rafael Frühbeck de Burgos, Charles Mackerras, Mark Elder, Philippe Herreweghe, Osmo Vänskä, Hannu Lintu, Sakari Oramo, Ilan Volkov, Tugan Sohijev, Jakub Hrůša, Ludovic Morlot, Edward Gardner ja Gianandrea Noseda.

Ibragimova on käyttänyt esiintymisissään sekä moderneja että periodisoittimia. Hän perusti periodisoittimin esiintyvän jousikvartetti Chiaroscuron muiden Royal College of Musicin opiskelijoiden kanssa. Hän on levyttänyt Hyperion-levymerkillä muiden muassa Karl Amadeus Hartmannin teoksia, Mozartin kaikki viulusonaatit ja Johannes Brahmsin kaikki viulusonaatit. Ibragimovan ohjelmisto on ulottunut barokkiteoksista uusiin tilaustöihin. Hän on ollut näkyvästi edustettuna BBC:n Promsissa vuodesta 2015. Vuonna 2018 hän kantaesitti Promsissa Rolf Wallinin viulukonserton Edward Gardnerin johtamien Bergenin filharmonikkojen kanssa.

Ibragimova on saanut Royal Philharmonic Societyn Young Artist Awardin (2010), Borletti-Buitonin säätiön palkinnon (2008) ja Brittiläisen imperiumin ritarikunnan jäsenyyden (2016). Hän soittaa noin vuodelta 1775 peräisin olevaa Anselmo Bellosion viulua, jonka hänen käyttöönsä on antanut Georg von Opel.

## Lähteet

## Aiheesta muualla
* Viralliset sivut
Zollikofen

**Zollikofen** on kaupunki Keski-Sveitsissä Bernin kantonissa. Siellä on runsaat 10&nbsp;000 asukasta.

## Sijainti
Zollikofen sijaitsee Aarejoen pohjoispuolella. Bern on kaupungin eteläinen naapurikaupunki.

## Liikenne
Moottoritie A1/A6 ohittaa Zollikofenin itäpuolitse.

RBS:n rautatie Bernistä Solothurniin kulkee kaupungin kautta. SBB:n rautatiet Bernistä Biel/Bienneen sekä Burgdorfin ja Grauholztunnelin kautta Olteniin kulkevat Zollikofenin kautta. 
 
## Lähteet
*

### Viitteet

## Aiheesta muualla
*
Ystäväni krokotiili

**Ystäväni krokotiili** () on Fred Bernardin kirjoittama ja kuvittama lastenkirja. Se julkaistiin suomeksi vuonna 2007 ja sen on kääntänyt ranskasta Pirkko Talvio-Jaatinen.

Kirjan pohjalta on tehty myös samanniminen animaatioelokuva *[[Ystäväni krokotiili (elokuva)|Ystäväni krokotiili]]*.

## Lähteet
*
Münchenbuchsee

**Münchenbuchsee** on kaupunki Keski-Sveitsissä Bernin kantonissa. Siellä on runsaat 10&nbsp;000 asukasta.

## Sijainti
Münchenbuchsee sijaitsee kymmenkunta kilometriä Bernistä pohjoiseen.

## Liikenne
Moottoritiet A1 ja A6 ohittavat kaupungin itäpuolitse.

SBB:n rautatie Bernistä Lyssin kautta Bieliin kulkee Münchenbuchseen kautta. 

## Tunnettuja münchenbuchseeläisiä
* Taidemaalari Paul Klee on syntynyt Münchenbuchseessä.
 
## Lähteet
*

### Viitteet

## Aiheesta muualla
*
Tampereen ateljeetalo

**Tampereen ateljeetalo** on kuvataiteilijoiden asuin- ja työskentelytalo, joka sijaitsee Kiovanpuiston laidalla Tampereen Kalevassa. Kaksikerroksisen rakennuksen ovat suunnitelleet arkkitehdit Olavi Suvitie ja Taito Uusitalo, ja se on valmistunut 1961. Sisällä on kymmenen ateljeeta, joista kuuteen liittyy myös erillinen asunto.

Ateljeetalo edustaa tyyliltään 1950-luvun pehmeää funktionalismia. Kadulta tarkasteltuna se muistuttaa tavallista pienkerrostaloa, mutta puiston puolella ateljeiden suuret ikkunat antavat sille julkisen rakennuksen ilmettä.

Ateljeetalossa ovat asuneet esimerkiksi Aira Hellaakoski, Unto Hietanen, Tauno Hämeranta, Kimmo Kaivanto, Raimo Kanerva, Teuvo Kotilainen, Toimi Laaksonen, Heli Ryhänen, Taisto Toivonen ja Reino Viirilä. Nykyisiin asukkaisiin kuuluvat muun muassa Anna Alapuro ja Ilkka Väätti.

## Lähteet

## Kirjallisuutta
* Torniainen, Marja-Liisa: *Elämäntapana taide. Tampereen ateljeetalo 1962–2012*. Omakustanne, 2012. .
Quentin Bigot

**Quentin Bigot** (s. 1. joulukuuta 1992 Hayange, Moselle) on ranskalainen moukarinheittäjä.

Hän saavutti hopeaa Dohan MM-kilpailuissa 2019 tuloksella 78,19. Kaksi vuotta aiemmin Lontoon MM-kilpailuissa hän sijoittui neljänneksi tuloksella 77,67 ja Eugenen MM-kilpailuissa 2022 jälleen neljänneksi tuloksella 80,24. Vuonna 2021 järjestetyissä Tokion olympialaisissa hän oli viides. Hän voitti alle 20-vuotiaiden Euroopan-mestaruuden 2011 ja sai pronssia alle 23-vuotiaiden EM-kilpailuissa 2013. Münchenin EM-kilpailuissa 2022 hän oli seitsemäs.

Bigot heitti ennätyksekseen 79,70 Turussa 8. kesäkuuta 2021 ja ylitti seuraavana vuonna 80 metrin rajan heittämällä ensin 29. toukokuuta Forbachissa tuloksen 80,14 ja parantamalla sitten 5. kesäkuuta Chorzówissa tuloksekseen 80,55.

Bigot jäi 21. kesäkuuta 2014 tehdyssä dopingtestissä kiinni anabolisten steroidien käytöstä ja sai kahden vuoden kilpailukiellon.

## Lähteet
* 
* 

### Viitteet
Grant Holloway

**Grant Holloway** (s. 19. marraskuuta 1997) on yhdysvaltalainen pika-aitajuoksija. Hän voitti kultaa 110 metrin aitajuoksussa Dohan MM-kilpailuissa 2019 ajalla 13,10. Tokion olympialaisissa vuonna 2021 hän saavutti 110 metrin aitajuoksussa hopeaa ajalla 13,09. Belgradin MM-hallikilpailuissa 2022 hän voitti 60 metrin aitajuoksun maailmanmestaruuden. Toisen ulkoratojen maailmanmestaruutensa Holloway otti Eugenessa 2022 ajalla 13,03 ja kolmannen Budapestissa 2023 ajalla 12,96. Hän voitti sisäratojen maailmanmestaruuden 60 metrin aitajuoksussa Glasgow'ssa 2024 ajalla 7,29. Pariisin olympialaisissa 2024 hän voitti 110 metrin aitajuoksun kultaa ajalla 12,99. Hän voitti 60 metrin aitajuoksun sisäratojen maailmanmestaruuden kolmannen kerran Nanjingissa 2025 ajalla 7,42. Tokion MM-kilpailuihin 2025 Holloway osallistui hallitsevana maailmanmestarina, mutta hän karsiutui välierissä.

Yhdysvaltain yliopistourheilun (NCAA) mestaruuskisoissa Holloway on voittanut kahdeksan mestaruutta. Hän voitti ulkoradoilla 110 metrin aitajuoksun vuosina 2017, 2018 ja 2019 ja 4 × 100 metrin viestissä vuonna 2019 ja sisäradoilla 60 metrin juoksun mestaruuden 2019 ja 60 metrin aitajuoksun vuosina 2017, 2018 ja 2019. Hän on NCAA-historiassa ainoa miesurheilija joka on voittanut pika-aitojen mestaruuden kolmesti peräkkäin sekä ulko- että sisäradoilla. Vuonna 2019 hänestä tuli Willie Gaultin (1983) ja Terrence Trammellin (2000) jälkeen kolmas miesurheilija joka voitti samana vuonna sekä 60 metrin sileän juoksun että 60 metrin aitajuoksun NCAA-mestaruuden. Hän voitti Yhdysvaltojen olympiakarsinnoissa 110 metrin aitajuoksun 2021 ja 2024 sekä sisäratojen Yhdysvaltojen-mestaruuden 60 metrin aitajuoksussa 2022 ja 2025.

Holloway on voittanut Timanttiliigassa 110 metrin aitajuoksun Monacossa ja Zürichissä 2022, Firenzessä, Pariisissa ja Lontoossa 2023 sekä Eugenessa, Chorzówissa, Monacossa ja Zürichissä 2024.

Helmikuussa 2021 Holloway rikkoi 60 metrin aitajuoksussa Colin Jacksonin lähes 27 vuotta vanhan maailmanennätyksen (7,30) yhdellä sadasosasekunnilla juostuaan Madridissa ajan 7,29. Hän sivusi maailmanennätystään 7,29 maaliskuussa 2022 Belgradissa MM-hallikilpailuiden välierässä. Hän paransi ennätyksen lukemiin 7,27 Yhdysvaltojen-mestaruuskilpailujen alkuerissä Albuquerquessa 16. helmikuuta 2024. Hän juoksi 50 metrin aitajuoksun Yhdysvaltojen ennätyksen 6,30 Liévinissä 13. helmikuuta 2025.

110 metrin aitajuoksun ennätyksensä 12,81&nbsp;s Holloway juoksi Eugenessa kesäkuussa 2021. Korkeushypyssä hänen ennätyksensä on 216&nbsp;cm vuodelta 2014 ja pituushypyssä 817&nbsp;cm vuodelta 2018.

## Lähteet
* 
* 

### Viitteet
Takumi Minamino

**Takumi Minamino** (s. 16. tammikuuta 1995 Izumisano) on japanilainen jalkapalloilija, pelipaikaltaan hyökkääjä. Hän edustaa Ranskan pääsarjassa pelaavaa Monacoa.

## Seurajoukkueura
Minamino pelasi kotimaassaan Cerezo Osakan joukkueessa ja siirtyi Itävaltaan Red Bull Salzburgiin tammikuussa 2015. Vuoden 2019 loppuun mennessä hän pelasi Itävallan Bundesliigassa 136 ottelua ja teki niissä 42 maalia. Kauden 2019–2020 Mestarien liigassa hän teki maalin toisessa alkulohko-ottelussa Liverpoolia ja viidennessä alkulohko-ottelussa Genkiä vastaan. Minamino voitti viisi Itävallan liigamestaruutta ja neljä kertaa Itävallan cupin.

Minamino siirtyi Liverpooliin 1. tammikuuta 2020. Hän pelasi Liverpoolin mestaruuteen päättyneellä kaudella 2019–2020 kymmenessä valioliigaottelussa kaikkiaan 242 minuuttia ilman maaleja. Hän pelasi syyskaudella 2020 yhdeksän liigaottelua ja teki yhden maalin. Mestarien liigassa hän pelasi neljä ottelua. Kevätkauden 2021 hän oli lainalla Southamptonissa, jossa teki kymmenessä valioliigaottelussa kaksi maalia. Kaudella 2021–2022 hän pelasi Liverpoolissa 11 liigaottelua, ja viimeisteli kolme maalia. Mestarien liigassa hän pelasi neljässä alkulohko-ottelussa. Liverpoolin voittamissa FA Cupissa ja liigacupissa hän pelasi yhteensä yhdeksän ottelua, muttei kumpaakaan finaalia.

Kesäkuussa 2022 Minamino siirtyi Ranskan liigassa pelaavaan Monacoon nelivuotisella sopimuksella. Hän teki ensimmäisen maalinsa Monacon pelaajana 18. syyskuuta 2022 pääsarjaottelussa Reimsiä vastaan.

## Maajoukkueura
Minamino on pelannut useissa Japanin juniorimaajoukkueissa. Rio de Janeiron olympialaisissa 2016 hän pelasi kolme ottelua ja teki yhden maalin. Japanin A-maajoukkueessa hän pelasi ensimmäisen kerran lokakuussa 2015, kun hän pääsi kentälle viime minuuteiksi ottelussa Irania vastaan. Viisi viikkoa myöhemmin hän pelasi toisen kerran maajoukkueessa, mutta kolmannen ottelun hän sai tililleen vasta syyskuussa 2018, jolloin hän teki myös ensimmäisen maaottelumaalinsa Costa Ricaa vastaan. Aasian-mestaruuskilpailuissa 2019 Minamino pelasi kuusi ottelua ja teki joukkueensa ainoan maalin tappiollisessa loppuottelussa Qataria vastaan. MM-kilpailuissa 2022 Minamino tuli vaihdosta kentälle alkulohko-otteluissa Saksaa ja Costa Ricaa sekä tappiollisessa neljännesvälieräottelussa Kroatiaa vastaan. Aasian-mestaruuskilpailuissa 2023 hän pelasi kaikki Japanin viisi ottelua ja teki alkulohko-ottelussa Vietnamia vastaan kaksi maalia. Elokuun 26. päivään 2025 mennessä hän on pelannut 67 maaottelua ja tehnyt niissä 24 maalia. MM-karsintaotteluita hän on pelannut 28 ja tehnyt niissä 14 maalia.

## Lähteet

## Aiheesta muualla
FinnFest USA

**FinnFest USA** on Yhdysvalloissa vuosittain juhannuksen tietämillä järjestettävä amerikansuomalainen festivaali. Ensimmäisen kerran se järjestettiin vuonna 1983 Minneapolisissa. Festivaali on yleensä järjestetty alueella, jolle saapui aikoinaan runsaasti siirtolaisia Suomesta. Toisinaan se on järjestetty Kanadassa.

Festivaali kestää vajaan viikon ajan. Sen ohjelmaan kuuluu vanhaa ja uutta amerikansuomalaista musiikkia, taide- ja kulttuurielämyksiä sekä siirtolaisuuteen ja Suomeen liittyviä luentoja. Kävijöille on tarjolla suomalaisia perinneruokia. Festivaalin yhteydessä järjestetään myös markkinat. Kävijöitä on yleensä ollut yhdestä tuhannesta kymmeneen tuhanteen.

## Lähteet

## Aiheesta muualla
* Festivaalin virallinen sivusto
Jaso Sasaki

**Jaso Sasaki** (s. 1976 Kuopio) on suomalainen viulisti.

Sasaki aloitti viulunsoittoon tutustumisen vanhempiensa kanssa. Tätä seurasivat yksityisopinnot Anu Jalkasen johdolla, Kuopion musiikkiopistossa Seija Mönkkösen johdolla suoritetut opinnot ja Kuhmon viulukoulussa opiskelu Zinaida Gilelsin, Pavel Vernikovin ja Ilja Grubertin johdolla. Päästyään Sibelius-Akatemian nuorisokoulutukseen Sasaki sai opettajikseen Pertti Sutisen ja Zoja Istominan.
 
Korkeakouluopintonsa Sibelius-Akatemiassa Sasaki aloitti vuonna 1995 Igor Bezrodnyn ja Mari Tampere-Bezrodnyn johdolla. Hän suoritti viuludiplominsa keväällä 2001, täydensi opintojaan Guildhall School of Music & Dramassa (Lontoo) Yfrah Neamanin sekä Jack Glickmanin johdolla ja sai musiikin maisterin oppiarvon syksyllä 2002. Hän suoritti myöhemmin tohtorikoulutuksen Sibelius-Akatemiassa ja sai musiikin tohtorin oppiarvon keväällä 2012. 

Sasaki toimi Hallé Orchestran ensimmäisenä viulistina vuosina 2004–2009 ja on sittemmin työskennellyt muun muassa toisen viulun äänenjohtajana Lappeenrannan kaupunginorkesterissa. Hän on konsertoinut solistina ja kamarimuusikkona eri puolilla maailmaa. Sasaki on tehnyt yhteistyötä pianisti Marko Hilpon kanssa. Vuonna 2017 duo julkaisi *Finnish Violin Classics* -levyn Toivo Kuulan, Armas Järnefeltin ja Jean Sibeliuksen teoksista. Tutkijana hän on perehtynyt viulunsoiton esityskäytäntöjen historiaan. Sasaki on soittanut myös Stroh-viululla.

Sasaki sijoittui viidenneksi sekä vuoden 1995 että vuoden 2000 Kuopion viulukilpailussa.

## Lähteet
Marko Hilpo

**Marko Hilpo** on suomalainen pianisti ja kapellimestari. Hän on esiintynyt eri puolilla maailmaa resitalistina, yksinlaulujen säestäjänä ja kamarimuusikkona.

Hilpo opiskeli Sibelius-Akatemiassa Hamsa al-Wadi Jurisin ja Ilmo Rannan johdolla. Madridin Kuningatar Sofían koulussa hän sai opetusta Claudio Martínez Mehneriltä ja Dmitri Baškirovilta. Vuoden 2010 Maria Canals -pianokilpailussa Barcelonassa Hilpo sai kolmannen palkinnon ja erikoispalkinnon parhaasta Isaac Albénizin teoksen tulkinnasta. 

Hilpo on soittanut solistina Radion sinfoniaorkesterin, Kuopion kaupunginorkesterin ja Vallèsin sinfoniaorkesterin kanssa. Hän on työskennellyt Sibelius-Akatemiassa, Teatterikorkeakoulussa ja Helsingin kaupunginteatterissa.

## Lähteet
Meira Kumar

**Meira Kumar** (; s. 31. maaliskuuta 1945) on intialainen poliitikko, joka toimi maansa parlamentin alahuoneen ensimmäisenä naispuolisena puhemiehenä vuosina 2009–2014. Aikaisemmin hän toimi sosiaaliministerinä 2004–2009 ja alle vuoden mittaisen kauden vesiministerinä. Ennen poliittista uraansa hän työskenteli diplomaattina. 

Kumar aloitti poliittisen uransa vuonna 1985, jolloin hän liittyi kongressipuolueeseen ja hänet valittiin Intian  parlamenttiin Lok Sabhaan ensimmäistä kertaa. Tuolloin hän voitti vaaleissa tunnetut dalitjohtajat Mayawatin ja Ram Vilas Paswanin, jotka olivat ehdolla samassa vaalipiirissä.

Vuonna 2009 Kumarin valinta Lok Sabhan ensimmäiseksi naispuoliseksi puhemieheksi oli yksimielinen. Hän sai tuolloin tukea myös pääoppositiopuolueelta Intian kansanpuolueelta. Kumar erosi vesiministerin tehtävistä vastaanottaessaan puhemiehen tehtävän. 

Kumar oli kongressipuolueen johtaman vaaliliiton ehdokkaana vuoden 2017 presidentinvaaleissa.

## Perhe
Kumar syntyi kastittomaan sukuun. Hänen isänsä oli Intian varapääministeri Jagjivan Ram. Hänen äitinsä oli kirjailija ja vapaustaistelija Indrani Devi. 

Kumar on naimisissa asianajaja Manjul Kumarin kanssa. Liitosta on syntynyt poika ja kaksi tytärtä.

## Lähteet

## Aiheesta muualla

* Lok Sabhan entinen puhemies Meira Kumar
* Meira Kumar Intian parlamentin alahuoneessa 
* Encyclopedia Britannica
Finntown

**Finntownit** olivat amerikansuomalaisten asuttamia kortteleita Yhdysvaltain kaupungeissa ja suurissa kylissä. Niitä oli Yhdysvalloissa parhaimmillaan kymmeniä. Finntowneissa oli suomalaisten ylläpitämiä palveluita, vähintään osuuskauppa, kirkko ja haali. Suurimmissa finntowneissa oli myös esimerkiksi suomalaisia saunoja, ravintoloita, hotelleja, räätäleitä, suutareita, partureita ja levykauppoja.

Suurimpia amerikansuomalaisten keskittymiä, joita finntowneiksikin kutsuttiin, oli esimerkiksi New Yorkin Brooklynissa (Brooklynin Finntown) ja Harlemissa, Michiganin Hancockissa, Minnesotan Duluthissa ja monessa muussa kaupungissa, Montanan Buttessa, Oregonin Astoriassa, Chicagossa, Kalifornian Berkeleyssa sekä Ohion Ashtabulassa ja Clevelandissa.

Finntownit kukoistivat 1950-luvulle asti, minkä jälkeen ne alkoivat kadota.

## Lähteet
Matthias Alexander Rath

**Matthias Alexander Rath** (s. 2. elokuuta 1984) on saksalainen kouluratsastaja. Hän edusti Saksaa ja kilpaili vuoden 2010 maailman hevosurheilun kisoissa ja kolmessa Euroopan mestaruuskilpailussa (2009, 2011 ja 2015).

Kaiken kaikkiaan Rath on voittanut neljä joukkuemitalia eri mestaruuskilpailuissa (yksi hopea ja kolme pronssia). Samaan aikaan hänen paras henkilökohtainen mestaruuskilpailunsa tulos on 4. sija freestyle-kouluratsastuksessa vuoden 2011 Euroopan mestaruuskilpailuissa, jossa hän ratsasti kuuluisalla orilla Totilaksella. 

Hän kilpaili myös vuonna 2010 järjestetyssä Dressage World Cup -finaalissa Den Boschissa, jossa hän sijoittui kahdeksannelle sijalle.

Nykyään Rathilla on omistuksessaan huippukouluori Totilas (Moorlands Totilas).
Pikkulaahuskolibri

**Pikkulaahuskolibri** (*Lesbia nuna*) on kolibreihin kuuluva lintulaji. Lajia tavataan Etelä-Amerikasta.

## Koko ja ulkonäkö
Pikkulaahuskolibrikoiras voi kasvaa 15&ndash;19 cm pitkäksi ja naaras on pienikokoisempi ja voi kasvaa 10&ndash;12 cm pitkäksi. Koiraan pituudesta jopa kaksi kolmasosaa voi olla pyrstöä. Pikkulaahuskolibrikoiras on väriltään kauttaaltaan kimaltelevan smaragdinvihreä lukuun ottamia muutamia harmaita pyrstöhöyheniä. Pyrstö on kapea, hyvin pitkä ja voimakkaasti haarautunut. Naaras on päästään, selästään, siivistään ja pyrstöstään vihreä. Vatsa on valkoinen ja siinä on vihreitä pisteitä. Pyrstö on pitkä, mutta ei yhtä pitkä kuin koiraalla. Pikkulaahuskolibrin nokka on suora ja moniin muihin kolibrilajeihin verrattuna lyhyt. Pyrstön pituus ja väritys vaihtelee alalajeittain.

## Levinneisyys ja elinympäristö
Pikkulaahuskolibria tavataan alueelta, joka ulottuu Kolumbiasta Boliviaan. Lajin elinympäristöä ovat metsien reunamaat, pensaikot ja metsät tyypillisesti noin 1&nbsp;900&ndash;3&nbsp;200 metrin korkeudella. Pikkulaahuskolibrin ravintoa on pääasiallisesti kukkien mesi. Linnun pesimäkausi on marraskuulta huhtikuulle ja pesä on kuppimainen ja rakennetaan sammalista ja muista kasvimateriaaleista. Pikkulaahuskolibrikoiras houkuttelee naaraita parittelemaan kanssaan tekemällä naksahtavia ääniä pitkällä pyrstöllään.

## Lähteet
Yleisurheilu kesäolympialaisissa 2020 – miesten 800 m

**Miesten 800 metrin juoksussa [[Kesäolympialaiset 2020|Tokion kesäolympialaisissa 2020]]** kilpaillaan 31. heinäkuuta – 4. elokuuta 2021. 800 metrin juoksu kilpaillaan Uudella kansallisella stadionilla.

## Karsinnat

800 metrin juoksuun osallistuu 48 urheilijaa. Yhdestä maasta tapahtumaan saa osallistua korkeintaan kolme urheilijaa. Samoin kilpailutapahtumaan saa osallistua vain vuonna 2004 tai sitä ennen syntyneet urheilijat. Olympialaisten karsintaraja on 1.45,20. Jos 48 urheilijaa huomioiden maarajoitteet ei ole rikkonut karsintarajaa, valitaan muut urheilijat rankingin perusteella. Rankingit julkaistaan 1. heinäkuuta 2021.

### Olympiaturnaukseen osallistuvat urheilijat

## Aikataulu
1. kierros kilpaillaan 31. heinäkuuta. Välierät juostaan 1. elokuuta ja loppukilpailu 4. elokuuta. Palkintojenjakotilaisuus on 5. elokuuta.

## Lähteet
Álex Quiñónez

**Álex Leonardo Quiñónez Martínez** (11. elokuuta 1989 Esmeraldas – 22. lokakuuta 2021 Guayaquil) oli ecuadorilainen pikajuoksija. Hän saavutti 200 metrin juoksussa pronssia Dohan MM-kilpailuissa 2019 ajalla 19,98. Aiemmin samana vuonna Pan-Amerikan kisoissa hän voitti kultaa 200 metrillä ajalla 20,27. Lontoon olympialaisissa 2012 hän sijoittui samalla matkalla seitsemänneksi. Etelä-Amerikan-mestaruuskilpailuissa hän voitti 2013 kultaa 100 metrillä ja 200 metrillä, 2015 puolestaan kultaa 200 metrillä ja pikaviestissä sekä hopeaa 100 metrillä.

Quiñónezin ennätysajat ovat 100 metrillä 10,09 toukokuulta 2013, 200 metrillä 19,87 heinäkuulta 2019 ja 400 metrillä 46,28 kesäkuulta 2019 ja ne kaikki ovat Ecuadorin-ennätyksiä.

Quiñónez sai vuonna 2021 vuoden kilpailukiellon kun häntä ei ollut kolmesti tavoitettu dopingtestiin kesäkuun 2020 ja toukokuun 2021 välisenä aikana.

Quiñónez kuoli ammuskelussa Guayaquilissa 22. lokakuuta 2021.

## Lähteet
* 

### Viitteet
Pieni Pyhävesi

**Pieni Pyhävesi** on Etelä-Savossa Mäntyharjulla Huhtamäen lähellä sijaitseva järvi.

## Maantietoa
Pieni Pyhävesi on 2,4&nbsp;kilometriä pitkä, 2,2&nbsp;kilometriä leveä, ja sen pinta-ala on 177&nbsp;hehtaaria eli 1,8&nbsp;neliökilometriä. Pieni Pyhävesi sijaitsee Mäntyharjulla Poitinniemen kylässä.
Järvellä on kartan mukaan 20&nbsp;saarta. Järvi on luodattu ja siitä on julkaistu syvyyskartat. Järven tilavuudeksi on määritetty 5,39&nbsp;miljoonaa kuutiometriä eli 0,00539&nbsp;kuutiokilometriä ja sen keskisyvyydeksi on saatu 3,0&nbsp;metriä. Sen syvänteessä on 11,5&nbsp;metriä syvää ja syvänne sijaitsee Hemmoselällä Laukolahden suulla . Järven rantaviivan pituus on 23,3&nbsp;kilometriä.

## Vesistösuhteet
Järvi sijaitsee Kymijoen vesistössä (vesistöaluetunnus 14) Mäntyharjun reitin valuma-alueen (14.9) Pyhäveden valuma-alueella (14.97), jonka Pyhäveden lähialueeseen (14.971) järvi kuuluu. Järven vedenpinnan korkeus on 81,5 metriä mpy.

Pieni Pyhävesi on Kymijoen vesistön latvajärvi ja se yhdistyy kaakkoiskulmasta suurempaan Pyhäveteen, jonka vedenpinta on samalla tasolla. Poitinjoki yhdistää järven Kapiaveden ja Petkelsalmen kautta Pyhäveteen, jonka pinnankorkeus on samalla tasolla (81,5 m merenpinnasta).

## Lähteet

## Aiheesta muualla

* Järviwiki
* PIENI PYHÄVESI -yhdistys ry
Gondoli 2000

**Gondoli 2000** on Kittilän Sirkassa sijaitseva gondolihissi, joka vie Levin huipulle. Se oli Suomen ensimmäinen gondolihissi.

Levin gondollihissillä kestää noin 5 minuuttia ja 10 sekuntia päästä huipulle. Se on yksi tunnetuimmista Levin tuntomerkeistä.

Hissi palvelee talviaikaan muun muassa vieressä sijaitsevaa Levi Black -rinnettä, joka on yksi Suomen jyrkimmistä rinteistä. Siinä järjestetään perinteisesti jokavuotinen alppihiihdon maailmancupin pujottelukilpailu. Kesäaikaan se toimii maisemahissinä ja palvelee Levi Bike Parkin alamäkipyöräilyreittejä.

Se täytti 20 vuotta kesä-heinäkuun vaihteessa 2020.

## Lähteet
*Hissit – Levi  levi.fi
*Länsirinteet – Levi levi.fi
*6-MGD Gondoli (Levi 2000) Lift-World.info 

### Viitteet
Helalia Johannes

**Helalia Johannes** (s. 13. elokuuta 1980) on namibialainen kestävyysjuoksija. Hän saavutti maratonilla pronssia Dohan MM-kilpailuissa 2019. Olympiamaratonilla hän on sijoittunut 11:nneksi sekä Lontoossa 2012 että Tokiossa 2021. Kansainyhteisön kisoissa hän saavutti maratonilla kultaa vuonna 2018 ja pronssia 2022 sekä sijoittui samalla matkalla viidenneksi vuonna 2014. Afrikan kisoissa hän saavutti puolimaratonilla pronssia vuonna 2011 ja sijoittui samalla matkalla viidenneksi vuonna 2007.

Johannesin ennätysaika maratonilla on joulukuussa 2020 Valenciassa juostu 2.19.52. Maratonin lisäksi hänellä on maansa ennätys puolimaratonilla (1.07.49) ja 5 000 metrin juoksussa (15.14,23).

## Lähteet
* 
* 

## Viitteet
Esiagricolalaiset tekstit

**Esiagricolalaiset tekstit** ovat sellaisia vanhan kirjasuomen kauden tekstejä, jotka on laadittu ennen Mikael Agricolan tekemiä käännöksiä ja julkaisuja. Tekstit ovat reformaatioaikaisia käsikirjoituksia. Niiden kääntäjiä tai kopioijia ei Westhin koodeksia lukuun ottamatta tiedetä, mutta eräissä tutkimuksissa Agricolaa   vanhemmaksi kääntäjäksi arvellaan ensimmäisenä Wittenbergiin opiskelemaan lähtenyttä Thomas Keijoita. Tarve suomenkielisille jumalanpalvelusteksteille oli ilmeinen jo ennen Agricolan teosten julkaisua, joten seurakunnissa piti turvautua omiin käännöksiin. Esiagricolalaisiin teksteihin voidaan katsoa kuuluvan myös Uppsalan koodeksin suomenkielinen messu, vaikka siinä viitataan Agricolan teksteihin.

Esiagricolalaisia tekstejä on yhteensä neljä:

* Westhin koodeksi
* Uppsalan koodeksin suomenkielinen messu
* Kangasala missale
* Uppsalan evankeliumikirjan katkelma

## Lähteet
Uppsalan koodeksi

**Uppsalan koodeksi** on 1500-luvulta oleva käsikirjoitus, joka sisältää ruotsinkielisen kirkkokaaren ja lakitekstejä, mutta sen loppupuolella on suomenkielinen messu ja käsikirja, jotka tunnetaan nimellä **Uppsalan käsikirjan messu**. Ne ovat säilyneet puutteellisesti. Käsikirjoituksen suomenkielinen osuus kuuluu varhaisimpien suomenkielisten tekstien joukkoon.

Koodeksin kirjoittaja on tuntematon, samoin sen täsmällinen ajoitus, mutta käsikirjoituksessa viitataan Mikael Agricolan teoksiin, *[[Abckiria]]* ja *[[Rucouskiria]]*. Tästä on voitu päätellä, että koodeksin suomenkieliset osat on siis kirjoitettu vuoden 1544 jälkeen. On arvioitu, että suomenkieliset osat on kirjoitettu vuosina 1544–1548. Kirjoitusajankohta viittaa siihen, että Agricolan teokset eivät olleet kovin nopeasti kaikkien halukkaiden saatavilla. Myös muut kääntäjät kuin Agricola joutuivat tekemään omia käsikirjoituksiaan, jotka mahdollistivat suomenkielisten messujen ja muiden hengellisten tilaisuuksien järjestämisen. Suomenkielinen ''Isä meidän'' -rukous on ainoastaan koodeksin messuosiossa, sillä käsikirjaan rukouksen kohdalle on kirjoitettu vain alkusanat *Jsæ meiden etc*.

Ortografialtaan ja kielellisiltä piirteiltään Uppsalan käsikirjan suomenkielinen messu muistuttaa eniten Agricolan varhaisia teoksia ja sisältää runsaasti vanhalle kirjasuomelle ominaisia lounaismurteisina pidettyjä äänne- ja muotopiirteitä. Myös ruotsin kielen lauseopillisten rakenteiden vaikutus näkyy selvästi Uppsalan käsikirjan messussa. Uppsalan käsikirjan messu perustuu pääasiassa vuoden 1541 ruotsalaiseen *Messuun*. Tutkimuksissa on todettu, että käännöksen tekijä on halunnut noudattaa Turun hiippakunnan omia perinteitä ja on siksi hyödyntänyt Agricolan *Abckirian* ja *Rucouskirian* tekstejä.

Uppsalan koodeksi on julkaistu myös Kotimaisten kielten keskuksen Kaino-aineistopalvelussa.

## Lähteet
Kalliolammi

**Kalliolammi** tarkoittaa järveä :

* Kalliolammi, järvi Hollola
* Kalliolammi, järvi Hämeenlinna
* Kalliolammi, järvi Lahti
* Kalliolammi, järvi Mänttä-Vilppula
* Kalliolammi, järvi Pori
* Kalliolammi, järvi Ruovesi
* Kalliolammi, järvi Sysmä
* Kalliolammi, järvi Virrat
tai variaationa
* Kalliolamm, järvi Ljusdalissa Hälsinglandissa Ruotsissa

## Katso myös
* Kalliojärvi
* Kalliolampi
* Kallijärvi

## Lähteet
Petter Gustaf Idman

**Petter Gustaf Idman** (6. maaliskuuta 1796 Pietarsaari – 27. tammikuuta 1856 Pietarsaari) oli suomalainen merikapteeni. Hän toimi parkki *[[Hercules (parkki)|Herculeksen]]* päällikkönä sen purjehtiessa ensimmäisenä suomalaisaluksena maailman ympäri vuosina 1844–1847. Hän oli myös ensimmäinen suomalainen ”kaphoornari” eli Kap Hornin niemen ympäri purjehtinut kapteeni.

Petter Gustaf Idman kuului suomalaisen Idmanin säätyläissuvun pietarsaarelaiseen haaraan, jossa oli useita merikapteeneja. Hänen vanhempansa olivat merikapteeni ja Pietarsaaren raatimies Johan Israel Idman sekä Anna Sofia Hamberg. Idman kävi Turun katedraalikoulua vuosina 1810–1813, ja valmistuttuaan ylioppilaaksi hän opiskeli Turun akatemiassa vuosina 1813–1814, kunnes lähti merille. Tultuaan merikapteeniksi Idman purjehti vuosina 1820–1824 ensimmäisen kerran Kap Hornin ympäri kuljettaessaan lastia Brasilian Rio de Janeirosta Chilen Valparaísoon ruotsalaisen laivanvarustajan Niklas Lindskogin omistamalla purjelaiva *Ophirilla*.

Vuosina 1844–1847 Idman purjehti maailman ympäri parkki *Herculeksella*, jonka omisti Lindskogin pietarsaarelainen serkku, kauppaneuvos Peter Malm. *Hercules* lähti matkaan Pietarsaaresta lokakuussa 1844 ja purjehti aluksi terva- ja puutavaralastissa Ranskan Marseilleen, jossa lasti myytiin joulukuussa 1844. Huhtikuussa 1845 Idman purjehti Marseillesta Mustallemerelle Odessaan, josta hän kuljetti rautakuulia, talia, nahkoja ja yrttejä sisältäneen lastin Englantiin Plymouthiin ja Lontooseen. Seuraava etappi oli ruutilastin kuljettaminen Lontoosta Rio de Janeiroon, johon *Hercules* saapui jouluaattona 1845. Hankittuaan uuden lastin Riosta ja Paranaguásta Idman purjehti huhti–kesäkuussa 1846 Valparaísoon. *Hercules* kiersi tällöin Kap Hornin ensimmäisenä suomalaisaluksena. Valparaísosta Idman purjehti Perun Callaoon, josta hän otti kuljetettavakseen Ranskan hallituksen diplomaattista kirjeenvaihtoa. Syyskuun 1846 ja tammikuun 1847 välisenä aikana hän ylitti Tyynenmeren Tahitin kautta Bataviaan Jaavalle. Sieltä hän toi lopuksi melko vaatimattoman lastin arrakkia, tupakkaa ja riisiä Rotterdamiin Hollantiin, johon saavuttiin elokuussa 1847. Rotterdamista *Hercules* palasi syksyllä 1847 Pietarsaareen.

Idmanin puoliso oli Johanna Gustava Holmberg.

## Lähteet
Pieninä paloina (albumi)

__NOTOC__
**Pieninä paloina** on Vando Suvannon kuudes albumi, joka ilmestyi syksyllä 2019. Musiikki on soitettu pääosin akustisin instrumentein.

## Kappaleet
Kaikki kappaleet säveltänyt Vando Suvanto, paitsi Liidellen (säv. Vando Suvanto ja Karla Suvanto). Sanoitukset Vando Suvanto, paitsi Kusipää Vando Suvanto ja Matti Wallenius Sovitukset Vando Suvanto ja Matti Wallenius.

# 
# 
# 
# 
# 
# 
# 
# 
# 
# 
# 

## Kokoonpano

### Yhtye
* Vando Suvanto – laulu, kitara, lyömäsoittimet, kellopeli, koskettimet, huuliharppu, nokkahuilu, pilli
* Matti Wallenius – akustiset kitarat, sähkökitara, ukulelet, dobro, mandoliini
* Petri Heimonen – tenorisaksofoni, baritonisaksofoni, huilu, bassoklarinetti  
* Toni Hietala – marimba, vibrafoni, ksylofoni, logdrum 
* Tero Siitonen – kontrabasso
* Salla Vanhanen – alttoviulu 
* Karla Suvanto – piano

### Tuotanto
* Vando Suvanto – äänittäjä, miksaaja
* Toni Hietala – äänittäjä 
* Esa Santonen – masteroija
* Henrik Duncker – kannet

## Lähteet
* Riskirecordsin kotisivut

### Viitteet

## Aiheesta muualla
* Vando Suvanto -kotisivut
Usvasyntyinen

**Usvasyntyinen** () on yhdysvaltalaisen Brandon Sandersonin kirjoittama fantasiakirjasarja. Alkuperäinen sarja sisältää kirjat *[[Viimeinen valtakunta]]* (uusissa painoksissa vain *Usvasyntyinen)*, *[[Ylenemisen kaivo]]* ja *[[Ajan sankari]]*. Ne julkaistiin alkuperäiskielellä Tor Booksin kustantamana vuosina 2006-2008 ja suomeksi Jalavan kustantamana vuosina 2017-2018.

*Wax & Wayne* -sarja sijoittuu 300 vuotta edellisen sarjan jälkeen ja sisältää kirjat *Lain pyörteissä*, *Omat varjot sekä* vielä suomentamattomat *The Bands of Morning* ja *The Lost Metal*.

Sanderson kirjoittaa parhaillaan *Ghostbloods*-sarjaa, joka tulee sijoittumaan 50 vuotta *Wax & Wayne* -sarjan jälkeen.

## Lähteet
Miikka Laiho

**Miikka Laiho** (s. 3. huhtikuuta 1991 Raisio) on suomalainen entinen pikajuoksija, joka edusti Raision Kuulaa.

Laiho saavutti vuoden 2010 sisäratojen Suomen-mestaruuskilpailuissa pronssia 400 metrin juoksussa.

## Lähteet
Léon Cogniet

**Léon Cogniet** (29. elokuuta 1794 Pariisi – 20. marraskuuta 1880 Pariisi) oli ranskalainen taidemaalari.

Cogniet aloitti taideopiskelunsa vuonna 1812 opettajanaan Pierre-Narcisse Guérin. Myös hänen sisarensa Marie Amélie Cogniet oli taidemaalari. 

Cognietille myönnettiin vuonna 1817 stipendi maalauksestaan "Castor ja Pollux pelastavat Helenan". Stipendin turvin hän siirtyi Romaan missä vietti viisi seuraavaa vuotta. Vuonna 1827 Cogniet maalasi Pyhän Tapanin elämästä kertovia muraaleja Saint-Nicholas-des-Champsin kirkkoon. Häneltä tilattiin sarja maalauksia jotka kertoivat Napoleonin sotaretkestä Egyptiin. Niitä hän maalasi Louvren kattoon vuodet 1833–1835.

Vuosina 1840–1860 Cogniet opetti maalaustaidetta naisille yhdessä sisarensa kanssa. Hän solmi avioliiton oppilaansa Catherine Caroline Thévinin kanssa. Vuoden 1843 jälkeen hän keskittyi lähes pelkästään opettamiseen, maalaten silloin tällöin jonkun muotokuvan. Maalaamisen hän lopetti kokonaan vuonna 1855.

Onnettoman sattuman vuoksi Cognietin välit katkesivat aikaisemman hyvän ystävän, Eugène Delacroix´n kanssa. Kumpikin oli tehnyt maalauksen vuoden 1830 heinäkuun vallankumouksesta ja vuoden 1831 Pariisin Salongissa maalaukset ripustettiin vieretysten. Herrat pitivät tätä vihamielisenä tekona, johon toinen oli toisensa mielestä syyllinen, eivätkä enää puhuneet toisilleen.

Cogniet teki pitkän uran opettajana. Vuonna 1831 hän opetti muotoilua Lycée Louis Le-Grandissa ja École Polytechniquesa vuodet 1847–1861. Vuonna 1861 hänet nimitettiin École des Beaux-Artsin professoriksi mitä virkaa hän hoiti vuoteen 1863 asti jolloin jäi eläkkeelle. Nykyään hänet muistetaan erityisesti opetustyöstään, hänellä oli yli sata oppilasta, joista lähes kaikista tuli kuuluisia taiteilijoita.

Eläköitymisestä jälkeen Cogniet opetti vielä jonkin aikaa yksityisoppilaitaan, kunnes luopui siitäkin. Kuollessan hän oli lähes unohdettu.

## Teoksia

File:Cogniet Castor et Pollux.JPG|*Castor ja Pollux pelastavat Helenan*, 1817
File:Jean-François Champollion, by Léon Cogniet.jpg|*[[Jean-François Champollion]]in muotokuva*, 1831
File:Leon Cogniet - L Expedition D Egypte Sous Les Ordres De Bonaparte.jpg|*Napoleonin sotaretki Egyptiin*, kattomaalaus Louvressa, 1835


## Lähteet

## Aiheesta muualla
* artcyclopedia.com: Léon Cogniet (1794-1880)
Sami Vartiainen (yleisurheilija)

**Sami Vartiainen** (s. 12. elokuuta 1986) on suomalainen pikajuoksija, joka edusti Polvijärven Vauhtia.

Vartiainen saavutti vuoden 2010 sisäratojen Suomen-mestaruuskilpailuissa pronssia 200 metrin juoksussa.

## Lähteet
Pietarinmäki

**Pietarinmäki** on osa Nurmijärven kunnassa sijaitsevaa Klaukkalan taajamaa. Se on harjujen päälle rakentunut asuinalue Klaukkalantien varrella Viirinlaakson välittömässä läheisyydessä. Pietarinmäkeä vastapäätä tien toisella puolella sijaitsee Ristipakan alue, joka sisältää asuimiston lisäksi yritystoimintaa, muun muassa Klaukkalan Kehys ja Lasi Oy.
Keskustori (Seinäjoki)

**Keskustori** on aukio Seinäjoen keskustassa. Se sijaitsee Keskuskadun ja Kalevankadun välisellä alueella siten, että Koulukatu kulkee torin halki. Keskustori rakennettiin 2010-luvun lopulla merkittäviltä osiltaan uudelleen. Aukion alle kaivettiin pysäköintihalli, minkä teossa torin länsilaidan suojeltu Vaasantalo oli vaarassa sortua. Aukion laidoille tuli myös uusia rakennuksia, joiden tieltä entisiä purettiin pois. Aikaisemmin Koulukatu oli moottoriajoneuvoliikenteen käytössä, mutta keväällä 2019 valmistuneessa remontissa Keskustori muutettiin kokonaan jalankulkualueeksi. Samalla torin laidalle rakennettiin paviljonkimainen kahvila. Toria on kutsuttu myös nimellä ”Vekseliaukio” johtuen sen laidalla sijaitsevista lukuisista pankkirakennuksista.

## Ympäröivät rakennukset
* Keskuskatu 10 **Vaasantalo**: Entinen Vaasa Oy:n lehti- ja painotalo. Rakennettu vuonna 1935, laajennettu 1950-luvulla. Arkkitehti Axel Mörne.
* Keskuskatu 9: Etelä-Pohjanmaan Osuuspankin konttori
* Keskuskatu 7 **Kassakulma**: Rakennettu 2018 Pallas Rakennus.
* Keskustori 4: Nordea
* Keskustori 3 Oma Säästöpankin pääkonttori: Rakennettu 2019.
* Koulukatu 10: Ilkka-Pohjalainen
* Koulukatu 16 Epstori: Rakennettu 1990. Arkkitehti Jyrki Jääskeläinen.
* Kalevankatu 10

## Kuvat

File:Central Square Pavilion Seinäjoki 2.jpg | Keskustorin toripaviljonki valmistui lokakuussa 2022.
File:Central Square Entrance Seinäjoki.jpg | Sisäänkäynti toriparkkiin.
File:Central Square Seinäjoki.jpg | Myyntipaikkoja torilla.
File:Koulukatu 10 Seinäjoki.jpg | Kävelykatu kohti Keskustoria.


## Lähteet
Kfar Yona

**Kfar Yona** () on kaupunki Israelin Keski-Israelin hallintoalueella. Kaupunki on perustettu vuonna 1932 ja sen asukasluku oli vuoden 2018 lopussa 23&nbsp;060.

## Maantiede

Kfar Yona sijaitsee Keski-Israelissa noin seitsemän kilometrin päässä Netanyan kaupungista itään.

## Historia
Kfar Yona perustettiin vuonna 1932. Sen ensimmäiset asukkaat olivat juutalaisia maanviljelijöitä Ness Zionasta. Nimensä paikka sai belgialaisen sionisti Jean (Yona) Fischerin mukaan, jonka säätiö rahoitti kylän perustamisen. Kylän ensimmäiset asukkaat perustivat sitrushedelmäpuutarhoja ja toisen maailmansodan jälkeen paikalle kehittyi myös teollisuutta. Kfar Yona kasvoi etenkin Israelin itsenäistymistä vuonna 1948 seuranneiden siirtolaisvirtojen myötä. Kaupungin vieressä oli *Shevut Am*-niminen siirtolaisten väliaikainen asutusleiri, jonka asukkaat saivat ajan myötä asuntoja Kfar Yonasta.

## Väestö
Kfar Yonan asukasluku oli vuoden 2018 lopussa 23&nbsp;060. Vuonna 2002 vastaava lukema oli 10&nbsp;900 ja vuonna 1968 2&nbsp;650.

## Lähteet
Mikko Laiho (pikajuoksija)

**Mikko Laiho** (s. 20. helmikuuta 1993) on suomalainen entinen pikajuoksija, joka edusti Tampereen Pyrintöä.

Laiho saavutti vuoden 2011 sisäratojen Suomen-mestaruuskilpailuissa hopeaa 200 metrin juoksussa.

## Lähteet
Aßlar

**Aßlar** on kaupunki Lahn-Dill-Kreisin piirikunnassa Hessenin osavaltiossa keskisessä Saksassa. Se sijaitsee noin 55 kilometriä Frankfurt am Mainista pohjoiseen.

## Maantiede
Aßlar sijaitsee Hessenin länsiosassa. Kantakaupunki ja Werdorfin kaupunginosa sijaitsevat 55-kilometrisen Dilljoen laaksossa. Dill laskee Lahnin ja Reinin kautta Pohjanmereen. Lahn-Dill-piirin pääkaupunki Wetzlar sijaitsee viitisen kilometriä Aßlarista kaakkoon. Kaupungit ovat kasvaneet toisiinsa kiinni. Aßlarin länsipuolella on Westerwaldin ylänkömaa.

Aßlarin kaupunginosat ovat Aßlar (ml. Klein-Altenstädten), Bechlingen, Berghausen, Bermoll, Oberlemp ja Werdorf.

## Historia
Varhaisin asiakirjamaininta Aßlarista on vuosilta 782 ja 783 Lorschin koodeksissa. Paikkakunta teollistui ennen ensimmäistä maailmansotaa ja sen väkiluku kasvoi noin viiteen tuhanteen. Vuonna 1971 alueella tehtiin useita kuntaliitoksia. Aßlaria ympäröineistä maalaiskunnista tuli Aßlarin osa-alueita. Vuonna 1977 Aßlariin liitettiin Werdorf. Seuraavana vuonna Aßlarille myönnettiin kaupunkioikeudet.

Rautamalmi avitti Aßlarin kehittymistä. Malmikaivoksesta on maininta jo 1300-luvulta. Luonnonrikkauksista jalostettiin korkeamman lisäarvon tuotteita paikallisesti, joten paikkakunnasta ei tullut pelkkä raaka-aineen viejä. Alueen maaperä ei ollut maanviljelyksen kannalta niin hyvää, että paikkakunta olisi voinut vaurastua maanviljelyksellä.

Ensimmäinen valtakunta, johon Aßlar kuului, oli Pyhä saksalais-roomalainen keisarikunta. Ennen Saksan valtakunnan perustamista 1871 kaupunki kuului muutaman vuoden Pohjois-Saksan liittoon. Saksan valtakunnassa kaupunki kuului ensin Preussin kuningaskuntaan ja sen seuraajaan Preussin vapaavaltioon. Toisen maailmansodan jälkeen Aßlarin seutu oli osa Yhdysvaltain miehitysvyöhykettä. Saksan liittotasavallassa siitä tuli osa Hessenin osavaltiota.

Aßlarin merkittäviä rakennuksia on muun muassa 1600-luvun lopulla rakennettu barokkityylinen Werdorfer Schloss eli Werdorfin linna.

## Talous ja liikenne
Aßlarin talousmaantieteellinen sijainti on suotuisa. Kaupunki ja koko Lahn-Dillin piirikunta sijaitsee kuusimiljoonaisen Reinin–Mainin metropolialueen pohjoisella reunalla. Ruhrin alueen suurkaupungit ovat  Aßlarin luoteispuolella, ja Aßlariin on hyvät moottoritieyhteydet kaikista ilmansuunnista. Elinkeinoelämän runkona on monipuolinen teollisuus, johon kuuluu muun muassa koneenrakennus ja hienomekaniikka.

## Henkilöitä
Aßlarin historian pahamaineinen merkkihenkilö on ryöväri ja varas Johann Justus Dietz (1789–1813). Kaupungin parempimaineisia tunnettuja henkilöitä ovat muun muassa kellonvalaja ja poliitikko Philipp Rincker (1795–1868) ja jalkapalloseura 1. FC Kaiserslauternissa vaikuttanut Erwin Göbel (s. 1959).

## Lähteet ja viitteet

## Aiheesta muualla
*Aßlar, Hessen, Saksa — Sunrise, Sunset and Daylength
Chlorellaceae

**Chlorellaceae** on Chlorellales-lahkoon kuuluva leväheimo. Heimoon kuuluu joitain tärkeitä ihmisillä ja tuotantoeläimillä esiintyviä patogeenejä, kuten *[[Prototheca zopfii]]*. Chlorellaceae-heimon kenties tunnetuin suku on Klorella (*Chlorella*).

## Aiheesta muualla
* Taksonomia AlgaeBasessa
* iNaturalist: Heimo Chlorellaceae
* Global Biodiversity Information Facility (GBIF): Chlorellaceae 
* UniProt: Taxonomy - Chlorellaceae 
* National Center for Biotechnology Information (NCBI): Chlorellaceae
Aki Henttonen

**Aki Henttonen** (s. 19. elokuuta 1991 Turku) on suomalainen entinen pikajuoksija, joka edusti Turun Urheiluliittoa.

Henttonen saavutti vuoden 2011 sisäratojen Suomen-mestaruuskilpailuissa pronssia 400 metrin juoksussa.

## Lähteet
Kfar Kama

**Kfar Kama** (, ) on suurempi kaikkiaan kahdesta tšerkessien asuttamasta kylästä Israelissa Pohjoisella hallintoalueella. Kylä on perustettu vuonna 1878 ja sen asukasluku oli vuoden 2018 lopussa 3&nbsp;332.

## Maantiede

Kfar Kama sijaitsee Ala-Galilean itäosassa noin 4,5 kilometrin päässä Kfar Tavorista koilliseen.

## Historia

Kfar Kaman perustivat vuonna 1878 alueelle saapuneet tšerkessit. Jopa sadat tuhannet tšerkessit olivat lähteneet alkuperäisiltä kotiseuduiltaan nykyiseltä Venäjältä Venäjän valloittaessa Tšerkessian vuosina 1858-1859. Kfar Kamaan saapuneet tšerkessit olivat šapsugeja ja he olivat saaneet maata Palestiinaa tuolloin hallinneilta osmaneilta vastineeksi järjestyksen ylläpidosta alueella. Monet paikalliset osallistuivat ensimmäiseen maailmansotaan Osmanien valtakunnan armeijassa ja myöhemmin brittien vallattua Palestiinan ja heidän perustettuaan Palestiinan mandaattialueen monet tšerkessit palvelivat brittiarmeijassa. Tšerkessit pitivät usein yllä myös hyviä suhteita alueelle saapuviin juutalaissiirtolaisiin. Israelin itsenäisyyssodan alettua osa tšerkesseistä soti juutalaisten haganah-järjestön puolella. Sodan jälkeen Kfar Kama oli yksi ensimmäisistä alueensa vesi- ja sähköverkkoon liitetyistä kylistä. Oman kuntansa aseman Kfar Kama sai vuonna 1950.

## Väestö
Kfar Kaman asukasluku oli vuoden 2018 lopussa 3&nbsp;332. Vuonna 2002 vastaava lukema oli 2&nbsp;710 ja vuonna 1968 1&nbsp;330. 

Kfar Kama on suurempi kaikkiaan kahdesta tšerkessien asuttamista kylistä Israelissa. Toinen kylistä on Rehaniya Ylä-Galileassa. Paikalliset koululaiset opiskelevat heprean, arabian ja englannin lisäksi tšerkessin kieltä. Uskonnoltaan tšerkessit ovat muslimeja.

Kfar Kamassa sijaitsee tšerkessimuseo.

## Lähteet

## Aiheesta muualla
Hooverphonic

**Hooverphonic** on vuoden 1995 lokakuussa perustettu belgialainen yhtye. Sen muodostavat nykyisin Alex Callier, Raymond Geerts ja Geike Arnaert. Yhtye valittiin edustamaan Belgiaa vuoden 2020 Eurovision laulukilpailussa. Heidän edustuskappaleensa oli nimeltään "Release Me". Vuoden 2020 Euroviisut peruttiin kuitenkin koronaviruspandemian vuoksi, ja Hooverphonic valittiin näin ollen Belgian edustajaksi vuoden 2021 kilpailuun, tällä kertaa kappaleella "The Wrong Place".

## Yhtyeen jäsenet
**Nykyiset jäsenet**
* Alex Callier – bassokitara, koskettimet, musiikkiohjelmointi 
* Raymond Geerts – kitara 
* Geike Arnaert – laulu 

**Entiset jäsenet**
* Esther Lybeert – laulu 
* Frank Duchêne – koskettimet 
* Liesje Sadonius – laulu 
* Kyoko Bartsoen – laulu 
* Noémie Wolfs – laulu 
* Luka Cruysberghs – laulu 

### Aikajana

## Diskografia
### Albumit
**A New Stereophonic Sound Spectacular* (1996)
**Blue Wonder Power Milk* (1998)
**The Magnificent Tree* (2000)
**Hooverphonic Presents Jackie Cane* (2002)
**No More Sweet Music|No More Sweet Music/More Sweet Music* (2005)
**The President of the LSD Golf Club* (2007)
**The Night Before* (it) (2010)
**Reflection* (2013)
**In Wonderland* (2016)
**Looking For Stars* (2018)

## Lähteet

## Aiheesta muualla